Lexus laver “en Tesla” og lover 0 procent i rente

Blot 295 elektriske Lexus-modeller kører rundt på de danske veje. Måske er det derfor, at japanerne nu forsøger sig med et greb, som har givet succes hos både søstermærket Toyota og Tesla: 0 procent i rente ved køb af en fabriksny bil. I Lexus’ tilfælde handler det om den spritnye RZ, der har fået en større batteripakke på 77 kWh og en rækkevidde på op til 559 kilometer.

Men i modsætning til Tesla, der tilbyder fast rente, er tilbuddet fra Lexus baseret på variabel rente. Det er værd at bemærke, for prisen kan derfor ende med at blive en helt anden, end man regnede med, da aftalen blev indgået.

Lexus forsøger med andre ord at give sin elektriske satsning et skub. RZ var mærkets første elbil udviklet fra bunden som elbil, og nu kommer modellen i en opdateret udgave med større batteri, længere rækkevidde og mulighed for det opsigtsvækkende fly-inspirerede rat, som allerede har vakt en del opmærksomhed.

Priserne begynder ved 399.500 kroner, og fra 1. maj til udgangen af august tilbyder Lexus finansiering med 0 procent i variabel rente gennem Lexus Financial Services. Det kræver dog, at køberen selv lægger 20 procent i udbetaling.

Billigere på papiret

Ifølge Lexus betyder kampagnen, at en RZ 350e Executive med forhjulstræk, 224 hk og en WLTP-rækkevidde på 559 kilometer kan finansieres til 3.421 kroner om måneden over 96 måneder.
Normalt er den variable rente 3,99 procent, og så ville den månedlige ydelse ifølge Lexus ligge på over 4.000 kroner. Mærket fremhæver selv, at forskellen over hele lånets løbetid løber op i mere end 55.000 kroner.

Det gør naturligvis tilbuddet interessant for købere, der ellers havde kigget mod privatleasing eller andre finansieringsformer. Lexus peger også selv på, at køb med kampagnefinansiering kan være et alternativ til privatleasing, hvor RZ i dag koster 19.999 kroner i førstegangsydelse og derefter 4.499 kroner om måneden i 48 måneder.

Men variabel rente er ikke gratis tryghed

Det er dog netop her, man som forbruger skal holde tungen lige i munden. 0 procent i rente lyder som et enkelt og gennemskueligt tilbud, men når renten er variabel, er der ingen garanti for, at regnestykket ser lige så attraktivt ud hele vejen gennem lånets løbetid.

Hvis vilkårene ændrer sig, eller hvis den variable rente ikke forbliver på nul, kan økonomien i aftalen hurtigt se anderledes ud end i kampagnens regneeksempel. Derfor er det et tilbud, der ser skarpt ud i markedsføringen, men som fortjener et ekstra kritisk blik, før man skriver under.

Stadig en Lexus med mange plusser

Selve bilen forsøger Lexus til gengæld at gøre så overbevisende som muligt. RZ byder på den type kvalitetsfornemmelse, som mærket lever højt på, med støjsvag kabine, høj materialekvalitet og en mere eksklusiv oplevelse end i mange mere folkelige elbiler.

Den kan fås med enten forhjulstræk eller firehjulstræk, og topversionen yder op til 408 hk. Det er nok til 0-100 km/t på 4,4 sekunder, så selv om RZ først og fremmest skal sælge sig på komfort og luksus, mangler den ikke kræfter.

Lexus fremhæver også teknologier som steer-by-wire og muligheden for manuelt gearskifte som en del af pakken, ligesom garantien er blandt de argumenter, mærket håber kan give lidt mere ro i maven hos køberne. Batteriet er dækket i op til 10 år eller 1.000.000 kilometer, så længe servicekravene overholdes, og med Lexus Relax kan garantien forlænges op til bilens 10. leveår eller 185.000 kilometer.

Lexus laver “en Tesla” og lover 0 procent i rente